ZMLUVA O DIELO

medzi
Objednávateľom:	Mesto Košice
Štatutárny orgán:         MUDr. Richard Raši, PhD, MPH, primátor
Sídlo:			Trieda SNP č. 48/A, 040 11 Košice
IČO:			00691135
DIČ:			2021186904
Bankové spojenie:	DEXIA banka Slovensko, a.s., Košice, Hlavná 7
	          č. ú.:  	442482043/5600
	        IBAN: 	SK72 5600 0000 0004 4248 2043
      SWIFT:     KOMASK2X    
a 

Zhotoviteľom	: 
Štatutárny orgán:		
Sídlo:		
IČO:			
DIČ: 2			
IČ DPH:		
Bankové spojenie: 
	         č. ú.:  	
       IBAN:
     SWIFT:         

Zapísaný v : 	

Čl. I.
Východiskové podklady a údaje

1.	Podkladom zmluvy o dielo je výsledok verejného obstarávania uskutočneného v zmysle zákona č. 25/2006 Z. z. o verejnom obstarávaní a o zmene a doplnení niektorých zákonov v znení neskorších  predpisov. 

2.	Východiskové údaje:
2.1.	Názov stavby: 		Obnova bytového domu, Sládkovičova 3, Košice
2.2.	Miesto stavby: 	Sládkovičova orient. č.3, č. súp.1962, Košice
2.3 Umiestnenie:	na pozemku parcela reg. „C“ č.1422/4 o výmere 473 m2, druh pozemku: zastavaná plocha a nádvoria, pozemok i budova zapísané na LV č.11620, okres: Košice, obec: Košice – Sever, katastrálne územie: Severné mesto 

3. 	Oprávnené osoby
3.1. 	Zoznam oprávnených osôb:
za Objednávateľa		
- na podpis zmluvy a dodatkov:		MUDr. Richard Raši, PhD, MPH
- na konanie vo veciach zmluvných:		MUDr. Richard Raši, PhD, MPH
- vo veciach technických: 	Ing. Jozef Hudák, MPH  
za Zhotoviteľa		
vo veciach zmluvy:		
- na podpis zmluvy a dodatkov:		......................................
- na konanie vo veciach zmluvných:		......................................
- vo veciach technických: 	......................................
3.2. Zoznam oprávnených osôb môže byť menený zásadne iba písomnou formou, s podpisom osoby oprávnenej konať za zmluvnú stranu vo veciach zmluvných.

II.
Predmet zmluvy

1.	Zhotoviteľ sa zaväzuje zhotoviť pre objednávateľa dielo:
Projektovú dokumentáciu  stavby „Obnova bytového domu, Sládkovičova 3, Košice“ /ďalej len Stavby/ za podmienok a v rozsahu tejto zmluvy. Pre účely tejto zmluvy vymedzujú zmluvné strany dielo ako:
1.1.	Vypracovanie a dodanie jednostupňového projektu vrátane neoceneného výkazu výmer a oceneného položkovitého rozpočtu stavby
1.2.	Výkon inžinierskej činnosti pre projektovú prípravu stavby pre vydanie územného a stavebného povolenia
1.3.	Výkon autorského dohľadu počas celej doby realizácie stavby

2.	Rozsah stavby, na ktorý sa viaže predmet plnenia tejto zmluvy dohodli zmluvné strany nasledovne:
2.1.	Rozsah a obsah niektorých častí predmetu tejto zmluvy si zmluvné strany vymedzujú v nasledovných ustanoveniach tohto článku takto:
2.1.1	Jednostupňová projektová dokumentácia stavby 
Jednostupňový projekt je skĺbenie realizačného projektu a projektu na stavebné povolenie. Projekt je určený na získanie stavebného povolenia vyžadovaný zákonom č. 50/1976 Zb. v znení neskorších predpisov (Stavebný zákon) a vykonávacími predpismi k tomuto zákonu nevyhnutný pre vydanie stavebného povolenia a následnú realizáciu stavby. Realizačný projekt stavby je technická dokumentácia týkajúca sa stavby, v papierovej a digitálnej forme (pdf, dwg), zhotovovaná Zhotoviteľom na podklade tejto zmluvy, požiadaviek Objednávateľa a dotknutých štátnych orgánov a inštitúcii. Pre podrobný rozsah a obsah realizačného projektu stavby je záväzná aktuálna Príloha č.4 Sadzobníka pre navrhovanie ponukových cien projektových prác a inžinierskych činností UNIKA. Jednostupňový projekt bude slúžiť aj pre zabezpečenie zhotoviteľa stavby, preto má spĺňať požiadavky na opis predmetu zákazky podľa § 34 zákona č.25/2006 Z. z. v znení neskorších predpisov.
2.1.2	Inžinierska činnosť pre projektovú prípravu stavby pre územné a stavebné konanie
	Je bezodkladné vykonanie všetkých a akýchkoľvek činností, krokov a úkonov, ktoré vedú k získaniu právoplatného stavebného povolenia na Stavbu, vrátane vykonania všetkých potrebných úkonov a činností k získaniu kladných vyjadrení všetkých relevantných inštitúcií a osôb k projektu rekonštrukcie Stavby aj vrátane úhrady všetkých potrebných správnych poplatkov a kolkov na náklady zhotoviteľa.
2.1.3	Odborný autorský dohľad projektanta počas zhotovovania stavby
	Pre podrobný rozsah výkonu autorského dozoru je záväzná aktuálna Príloha č.5 Sadzobníka pre navrhovanie ponukových cien projektových prác a inžinierskych činností UNIKA. 

3.	Zhotoviteľ vykoná dielo vo vlastnom mene, na vlastné náklady a na vlastnú zodpovednosť a nebezpečenstvo. 

4.	Objednávateľ sa zaväzuje dielo spracované podľa tejto zmluvy protokolárne prevziať v dohodnutom termíne,  zaplatiť za plnenie predmetu zmluvy dohodnutú cenu. 

III.
Spôsob vypracovania dokumentácie a plnenia predmetu zmluvy

1.	Pri plnení predmetu zmluvy bude zhotoviteľ dodržiavať zákon č. 50/1976 Zb. o územnom plánovaní a stavebnom poriadku (stavebný zákon), vyhlášku MŽP SR č. 453/2000 Z.z., ktorou sa vykonávajú niektoré ustanovenia stavebného zákona, ďalšie všeobecne záväzné právne predpisy, technické normy, ustanovenia tejto zmluvy, bude sa riadiť východiskovými podkladmi objednávateľa, odovzdanými v termínoch dohodnutých v zmluve, zápismi a dohodami zmluvných strán, vyjadreniami a rozhodnutiami orgánov verejnej správy a dotknutých organizácií.
2.	Zhotoviteľ bude plnenie týkajúce sa 
2.1.	 výkonu  inžinierskej  činnosti  vykonávať v postavení mandatára podľa ustanovení § 566 až § 576 Obchodného zákonníka
2.2.	 projektových prác vykonávať v postavení zhotoviteľa podľa ustanovení § 536 až 565 Obchodného zákonníka.

3.	Zhotoviteľ bude pri všetkých právnych úkonoch uskutočňovaných v mene a na účet objednávateľa vždy uvádzať skutočnosť, že koná v mene objednávateľa.

4.	Zhotoviteľ bude pri výkone inžinierskej činnosti postupovať v záujme objednávateľa tak, aby jeho postupné úkony a prípadne ním dohodnuté ďalšie plnenia neuvedené v predmete tejto zmluvy, v mene a na účet objednávateľa, vždy po predchádzajúcom súhlase objednávateľa, boli uskutočňované bez zbytočného odkladu, v objektívne možnej najkratšej lehote.

5.	Zhotoviteľ bude objednávateľa informovať o stave plnenia záväzku pravidelne v termínoch každých cca 7 dní (raz za týždeň). Termín si zmluvné strany spresnia s osobou oprávnenou jednať za objednávateľa vo veciach technických. 

6.	Pri vykonaní diela je zhotoviteľ viazaný pokynmi objednávateľa. 

7.	Postúpenie práv a záväzkov dodávateľa zo zmluvy na tretie osoby je možné len s predchádzajúcim písomným súhlasom Objednávateľa.

8.	Objednávateľ aj zhotoviteľ sú povinní vždy písomne informovať druhú stranu o všetkých zisteniach a skutočnostiach, ktoré by mohli mať vplyv na realizáciu diela.

9.	Zhotoviteľ bude predkladať objednávateľovi na schválenie rozhodujúce písomnosti, týkajúce sa závažných úkonov a rozhodnutí, ktoré nie  sú súčasťou plnenia zhotoviteľa podľa tejto zmluvy a ktorých potreba vyplynie počas plnenia zhotoviteľa.

10.	Počas plnenia odovzdá zhotoviteľ objednávateľovi jedno vyhotovenie:
10.1.	príslušného výsledku iného diela, ktorého potreba zhotovenia v mene a na účet   objednávateľa vyplynie počas plnenia zhotoviteľa
10.2.	rozhodujúcich dokladov alebo písomností
10.3.	prípadných zmlúv, ktorých nutnosť uzavretia môže vyplynúť počas plnenia zhotoviteľa.

11.	Po ukončení plnenia odovzdá zhotoviteľ objednávateľovi celú agendu súvisiacu s jeho plnením podľa zmluvy.

IV.
Čas plnenia

1.	Zhotoviteľ sa zaväzuje, že vypracuje a dodá predmet zmluvy podľa čl. II. tejto zmluvy v rozsahu a obsahu dohodnutom v čl. III. zmluvy v nasledujúcich termínoch:
1.1.	Vypracovanie a dodanie jednostupňového projektu vrátane výkazu výmer a oceneného položkovitého rozpočtu najneskôr do ..... dní odo dňa účinnosti tejto zmluvy. 
1.2.	Výkon inžinierskej činnosti pre územné a stavebné povolenia odo dňa nadobudnutia účinnosti zmluvy do dňa nadobudnutia právoplatnosti stavebných povolení, pričom sa zhotoviteľ zaväzuje zabezpečiť vydanie potrebných stavebných povolení v lehote najneskôr do 30.11.2014.
1.3.	Výkon autorského dohľadu odo dňa začatia zhotovovania Stavby až do vydania kolaudačného rozhodnutia na všetky stavebné objekty Stavby. 
2.	Zhotoviteľ splní zmluvný záväzok riadnym vypracovaním dokumentácie podľa tejto zmluvy a jej odovzdaním objednávateľovi, obstaraním príslušného rozhodnutia stavebného úradu podľa tejto zmluvy a jeho odovzdaním objednávateľovi ako aj výkonom stáleho autorského dozoru podľa tejto zmluvy do termínu ukončenia realizácie stavby a vydania kolaudačného rozhodnutia. 
3.	Objednávateľ sa zaväzuje, že dokončenú dokumentáciu prevezme za nasledovných podmienok: Odovzdaním sa rozumie osobné odovzdanie diela objednávateľovi v sídle objednávateľa. Pri odovzdaní diela spíšu objednávateľ a zhotoviteľ zápisnicu o odovzdaní diela. 
4.	Dodržanie termínov podľa tejto zmluvy je závislé od riadneho a včasného spolupôsobenia objednávateľa, dohodnutého v tejto zmluve. Po dobu omeškania objednávateľa s poskytnutím spolupôsobenia nie je zhotoviteľ v omeškaní so splnením povinnosti dodať predmet zmluvy v dohodnutom termíne.

V.
Cena

1.	Cena zhotovenia predmetu zmluvy v rozsahu čl. II tejto zmluvy je stanovená dohodou zmluvných strán v zmysle zákona č. 18/1996 Z.z. o cenách.

2.	Cena za zhotovenie diela bez DPH v € je:
2.1. Vypracovanie a dodanie jednostupňového projektu: 			 ..............   
2.2. Výkon inžinierskej činnosti pre územné a stavebné konania: 		 .............. 
2.3. Výkon autorského dohľadu počas realizácie stavby:			 ...............  

      	   Spolu cena bez DPH: 	                             				 ................    

3.	K cene podľa čl. V. bodu 2 bude účtovaná DPH podľa aktuálne platných predpisov v čase plnenia príslušnej časti predmetu zmluvy.  

4.	Cena dohodnutá v článku V. bod 2.1 zahŕňa dodávku 6 kompletných tlačených vyhotovení a 1 vyhotovenie elektronickej dokumentácie (formát *.pdf a *.dwg).
 
5.	Zhotoviteľ uhradí náklady, ktoré mu vzniknú pri zaplatení správnych poplatkov súvisiacich s prerokovaním príslušnej dokumentácie alebo obstarávaním príslušných rozhodnutí, stanovísk, a vyjadrení, nemyslí sa tým úhrady za prieskumy, výskumy, vytýčenia atď., ktorých potreba by mohla vzniknúť v priebehu plnenia zmluvy.

VI.
Platobné podmienky

1.	Zhotoviteľ bude fakturovať objednávateľovi dohodnutú cenu za vyhotovenie diela podľa  čl. V. bodu 2. tejto zmluvy po jeho odovzdaní a prevzatí objednávateľom.

2.	Cena za predmet zmluvy podľa čl. V. bod 2.2.1. a bodu 2.2.2. bude zaplatená na základe faktúry, po nadobudnutí právoplatnosti stavebných povolení. 

3.	Cena za predmet zmluvy podľa čl. V. bod 2.2.3. bude zaplatená po nadobudnutí právoplatných kolaudačných rozhodnutí.

4.	Faktúra musí obsahovať všetky náležitosti daňového dokladu.

5.	V prípade, že faktúra nebude obsahovať všetky potrebné náležitosti, preruší sa plynutie lehoty splatnosti, objednávateľ ju do 5 pracovných dní vráti zhotoviteľovi na opravu a doplnenie a upozorní ho na vzniknutú skutočnosť. Nová lehota splatnosti začne plynúť doručením opravenej faktúry objednávateľovi.

6.	Faktúry nesmú byť dodatočne opravované, upravované alebo dopĺňané. V prípade takýchto dodatočných zásahov je objednávateľ oprávnený faktúru vrátiť na prepracovanie. Aj tomto prípade sa preruší plynutie lehoty splatnosti a nová lehota splatnosti začne plynúť doručením opravenej faktúry objednávateľovi. 

7.	Splatnosť faktúr  je 30 dní od ich doručenia objednávateľovi. V prípade, že splatnosť faktúry pripadne na deň pracovného voľna alebo pracovného pokoja, bude sa za deň splatnosti považovať najbližší nasledujúci pracovný deň.

VII.
Vlastnícke práva a nebezpečenstvo škody

1.	Zhotoviteľ zodpovedá za to, že predmet zmluvy je spracovaný s odbornou starostlivosťou, kvalitne a zodpovedne v súlade s STN a všeobecne platnými stavebno-technickými zásadami, v súlade so stavebným zákonom a ostatnými všeobecne záväznými predpismi.

2.	Vlastníkom diela je zhotoviteľ. Vlastníctvo prechádza odovzdaním príslušnej časti predmetu diela a zaplatením ceny príslušnej časti predmetu diela v plnej výške na objednávateľa. Pokiaľ nie je dielo vlastníctvo objednávateľa, môže byť použité na dohodnutý účel len so súhlasom zhotoviteľa.

VIII.
Spolupôsobenie objednávateľa

1.	Objednávateľ sa zaväzuje, že do 7 pracovných dní od písomného vyzvania poskytne zhotoviteľovi vyjadrenie k stanoviskám dotknutých orgánov, organizácií a osôb vydaných počas vypracovania dokumentácie.

2.	Objednávateľ, pri podpise tejto zmluvy, poskytne zhotoviteľovi nasledovné podklady:
2.1. Projekt stavebných úprav objektu Sládkovičova ul. 3, Košice z roku 1996 v tlačenej forme

3.	Zhotoviteľ sa zaväzuje, že vypracuje a odovzdá projektovú dokumentáciu v súlade s podmienkami tejto zmluvy a podľa pokynov a spresnení objednávateľa i v súlade so zadaním objednávateľa, 
ako aj zápismi zo spoločných koordinačných porád oprávnených zástupcov oboch zmluvných strán, ktoré sa budú konať vždy, keď o to požiada niektorá zo zmluvných strán a v termíne, ktoré si zmluvné strany dohodnú, minimálne však v termínoch podľa tejto zmluvy. Predmetom porád bude aj prerokovanie technického riešenia stavby počas zhotovovania príslušných dokumentácií v štádiu ich rozpracovanosti. Zápisy z koordinačných porád, konaných v sídle objednávateľa budú objednávateľom zasielané elektronickou formou na e-mailovú adresu zhotoviteľa. Pokiaľ zhotoviteľ neuplatní voči zápisu pripomienky do dvoch pracovných dní, považuje sa takýto zápis za odsúhlasený obidvoma zmluvnými stranami a za záväzný pre obe zmluvné strany. 
4.	Zhotoviteľ sa zaväzuje, že si zabezpečí zistenia podzemných a nadzemných inžinierskych sietí, preverenie všetkých potrebných skutočností  a informácií potrebných pre  splnenie predmetu zmluvy, získanie všetkých potrebných stanovísk a povolení od dotknutých orgánov a organizácií, koordináciu s jednotlivými správcami inžinierskych sietí. 

IX.
Zmluvné sankcie

1.	Zhotoviteľ sa zaväzuje pri nedodržaní dohodnutého termínu dodania predmetu tejto zmluvy podľa čl. IV. bod 1. zaplatiť objednávateľovi zmluvnú pokutu vo výške  0,03 % z ceny príslušnej časti diela uvedenej v článku V. bod 2 tejto zmluvy za každý aj začatý deň omeškania. 

2.	Zaplatením zmluvnej pokuty nezaniká nárok objednávateľa na náhradu škody. Zhotoviteľ je povinný nahradiť objednávateľovi škodu, ktorú porušením povinností vyplývajúcim mu z tejto zmluvy spôsobil objednávateľovi, ibaže preukáže, že porušenie povinnosti bolo spôsobené okolnosťami vylučujúcimi zodpovednosť. 
3.	Ak je objednávateľ v omeškaní so splnením peňažného záväzku alebo jeho časti, je povinný zaplatiť zhotoviteľovi úroky z omeškania vo výške 0,03 % z nezaplatenej sumy za každý aj začatý deň omeškania.

X.
Záručná doba a zodpovednosť za vady

1.	Záručná doba je  päť rokov a začína plynúť dňom odovzdania príslušnej časti predmetu zmluvy objednávateľovi.

2.	Zhotoviteľ zodpovedá za to, že dielo je zhotovené podľa podmienok stanovených touto zmluvou a že počas záručnej doby bude mať vlastnosti dohodnuté podľa tejto zmluvy. 

3.	Zhotoviteľ zodpovedá za všetky vady, či už skryté alebo zjavné, ktoré má dielo v čase jeho odovzdania objednávateľovi, a to bez ohľadu na skutočnosť, kedy sa tieto vady prejavili. Zhotoviteľ zodpovedá rovnako i za vady, ktoré sa prejavili počas záručnej doby.

4.	Dielo má vady ak nie je dodané v požadovanej kvalite, nie je vykonané v celom rozsahu podľa článku II. tejto zmluvy a ak dokumentácia nie je kompletná, a ak jej obsah nezodpovedá podmienkam tejto zmluvy.

5.	Zhotoviteľ nezodpovedá za nedostatky, ktoré boli spôsobené tým, že do projektu zapracoval nesprávne podklady prevzaté od objednávateľa a zhotoviteľ ani pri vynaložení všetkej odbornej starostlivosti nemohol zistiť ich nevhodnosť alebo na nevhodnosť upozornil objednávateľa a ten na ich použití trval.

6.	Počas záručnej doby má objednávateľ právo požadovať a zhotoviteľ povinnosť bezplatne odstrániť vady predmetu zmluvy.

7.	Zhotoviteľ sa zaväzuje odstrániť vady diela v lehote do 5 pracovných dní od písomného uplatnenia oprávnenej reklamácie objednávateľa.

XI.
Autorské práva

1.	Zhotoviteľ udeľuje týmto objednávateľovi právo na použitie diela (ďalej len ako “licencia“) ako celku výlučne na účely zhotovenia Stavby a na účely publikačnej činnosti súvisiacej s projektom. Cena za udelenie súhlasu v zmysle tohto článku zmluvy je obsiahnutá v cene uvedenej v Článku V. tejto zmluvy.
2.	Licencia udelená zhotoviteľom je výhradnou licenciou v zmysle § 43 zákona č. 618/2003 Z.z. (autorský zákon), avšak zhotoviteľ je oprávnený použiť dielo, prípadne jeho jednotlivé časti na území Slovenska a v zahraničí na účely jeho publikácie v odbornej a inej tlači, na účely propagácie a prezentácie vlastnej činnosti. Objednávateľ nie je oprávnený udeliť právo na použitie diela, ku ktorému je oprávnený podľa tejto zmluvy, tretím osobám bez predchádzajúceho písomného súhlasu zhotoviteľa.
3.	Objednávateľ nie je pred nadobudnutím vlastníckeho práva v zmysle článku VII. bod 2. tejto zmluvy  oprávnený vykonať zásahy alebo zmeny diela bez predchádzajúceho písomného súhlasu zhotoviteľa. Zásahom alebo zmenou sa na účely tohto článku zmluvy sa rozumejú najmä, ale nielen zmeny výrazne ovplyvňujúce architektonické riešenie, zmeny geometrie, konštrukcie, výtvarného a materiálového riešenia, zmeny detailov a technológií.
4.	Udelenie licencie v zmysle tohto článku zmluvy je na základe dohody oboch zmluvných strán bezodplatné.
5.	Zhotoviteľ sa týmto zaväzuje upraviť si právne vzťahy so všetkými osobami, ktorých tvorivá duševná činnosť bude využitá pri zhotovovaní diela, ako aj pri zhotovovaní autorského diela, vrátane autorského práva vo vzťahu k subdodávateľom profesijných častí, aby zhotoviteľ vo svojom mene a na svoj účet vykonával všetky majetkové práva duševného vlastníctva k dielu, resp. k tým jeho častiam, ktoré budú predmetom autorského práva alebo iného práva duševného vlastníctva vrátane autorského práva vo vzťahu k subdodávateľom profesijných častí a aby bol zhotoviteľ oprávnený uzavrieť licenčnú zmluvu v zmysle tohto článku zmluvy.
6.	Zhotoviteľ sa zaväzuje konať tak, opomenúť také konanie alebo strpieť také konanie, aby dielo nebolo zaťažené žiadnym právom tretej osoby a inou právnou vadou, okrem osobnostných a majetkových práv zhotoviteľa a autora, čím, však nie je dotknuté žiadne z ustanovení licenčnej zmluvy uzatvorenej v zmysle čl. XI. tejto zmluvy. Zhotoviteľ zodpovedá za porušenie práva inej osoby z priemyselného alebo duševného vlastníctva v dôsledku riadneho použitia diela objednávateľom (t.j. najmä v súlade s licenčnom zmluvou uzatvorenou v zmysle tejto zmluvy) a to bez ohľadu podľa akého právneho poriadku k tomuto porušeniu prišli, a to bez ohľadu na to, či zhotoviteľ o takomto porušení mohol vedieť alebo vedel. 

XII.
Odstúpenie od zmluvy

1.	Od tejto zmluvy možno odstúpiť v prípadoch a podľa podmienok uvedených v tejto zmluve.
2.	Ak zhotoviteľ bude bez zavinenia objednávateľa v omeškaní s odovzdaním diela o viac ako 15 dní a tento záväzok nesplní ani v dodatočnej lehote  poskytnutej objednávateľom v dĺžke 15 dní tak, objednávateľ môže odstúpiť od tejto zmluvy.
3.	Ak objednávateľ bude v omeškaní s poskytnutím súčinnosti podľa tejto zmluvy a túto súčinnosť neposkytne ani v dodatočnej lehote poskytnutej zhotoviteľom v dĺžke 15 dní, zhotoviteľ môže odstúpiť od tejto zmluvy.
4.	Účinky odstúpenia od zmluvy nastávajú ku dňu doručenia odstúpenia od zmluvy druhej strane. Zmluvné strany vysporiadajú svoje vzájomné záväzky a pohľadávky podľa stavu ku dňu ukončenia zmluvy. Zhotoviteľ má nárok na zaplatenie časti diela, ktoré boli riadne vykonané a odovzdané objednávateľovi. Časti diela odovzdané objednávateľovi pritom predstavujú samostatné funkčné jednotky, ktoré objednávateľ bude môcť použiť pri ďalšej realizácií diela.
5.	Odstúpením od zmluvy zanikajú všetky práva a povinnosti zmluvných strán okrem nárokov na náhradu škody, nárokov na zmluvné alebo zákonné sankcie. 

XIII.
Ďalšie ustanovenia

1.	Zhotoviteľ vyhlasuje, že má oprávnenie na vykonávanie činnosti v rozsahu čl. II tejto zmluvy a že projektové dokumentácie podľa tejto zmluvy vypracujú osoby oprávnené na projekčnú činnosť v zmysle zákona č. 138/1992 Z.z. o autorizovaných architektoch a autorizovaných stavebných inžinieroch v znení neskorších predpisov.
2.	Zhotoviteľ sa zaväzuje pri plnení predmetu tejto zmluvy postupovať s odbornou starostlivosťou.
3.	Zhotoviteľ je povinný dodržiavať mlčanlivosť vo vzťahu ku skutočnostiam zisteným počas realizácie diela alebo súvisiacich s dielom. Všetky dokumenty, ktoré zhotoviteľ prevezme od objednávateľa sú dôverné a nie je možné ich použiť bez predchádzajúceho súhlasu objednávateľa. 
4.	Písomnosti týkajúce sa vzniku, zmeny alebo zániku zmluvného vzťahu založeného touto zmluvou alebo skutočnosti z tohto vzťahu vyplývajúcich si zmluvné strany doručujú poštou ako doporučenú zásielku. Povinnosť doručujúcej strany doručiť písomnosti sa splní len čo adresát písomnosť prevezme alebo len čo ju pošta vrátila doručujúcej zmluvnej strane ako nedoručiteľnú alebo ak doručenie písomnosti bolo zmarené konaním alebo opomenutím adresáta. Účinky doručenia nastanú aj vtedy, ak adresát prijatie písomnosti odmietne. 

XIV.
Záverečné ustanovenia

1.	Zmluva je platná dňom jej podpísania obidvoma zmluvnými stranami a účinná dňom nasledujúcim po dni jej zverejnenia na webovom sídle mesta Košice (www.kosice.sk).
2.	Strany vyhlasujú, že ak sa dôvod neplatnosti vzťahuje len na časť právneho úkonu, je  neplatnou len táto časť, pokiaľ z povahy právneho úkonu alebo z jeho obsahu alebo z okolností  za  ktorých k nemu došlo, nevyplýva, že túto časť nemožno oddeliť od ostatného úkonu. 
3.	Táto zmluva je vyhotovená v štyroch rovnopisoch, dva rovnopisy si ponechá objednávateľ a dva zhotoviteľ.
4.	Zmeniť alebo doplniť obsah zmluvy možno len formou písomného dodatku podpísaného oprávnenými zástupcami oboch zmluvných strán. 
5.	K návrhom dodatkov k zmluve sa zmluvné strany zaväzujú vyjadriť písomne v lehote 7 pracovných dní od doručenia návrhu druhej zmluvnej strane. Po tú istú dobu je týmto návrhom viazaná strana, ktorá ho podala. Pre platnosť dodatkov sa vyžaduje dohoda v celom texte navrhovaného dodatku.
6.	V prípade sporného chápania tejto zmluvy sa obidve zmluvné strany budú snažiť predovšetkým o dohodu v dobrom. Pokiaľ sa zmluvné strany nedohodnú v dobrom, budú sa snažiť dosiahnuť súdny zmier. Akékoľvek spory, rozpory alebo nároky vyplývajúce z tejto zmluvy alebo s ňou súvisiace, budú riešiť obchodným súdom miestne príslušným sídlu objednávateľa. 
7.	Účastníci zmluvy vyhlasujú, že si túto zmluvu prečítali a že táto, tak ako bola vyhotovená, zodpovedá ich skutočnej vôli, ktorú  si vzájomne vážne, zrozumiteľne a úplne slobodne prejavili, nebola uzatvorená v tiesni ani za nápadne nevýhodných podmienok, na dôkaz čoho pripájajú svoje podpisy. 

Prílohy: 
1.	Podrobný opis predmetu zákazky

V Košiciach, dňa ..........................                              V ........................., dňa ..............

Objednávateľ:                                                               Zhotoviteľ:

......................................................                                ......................................................                                
MUDr. Richard Raši, PhD., MPH                                        
          primátor mesta